MESTSKÁ ČASŤ  BRATISLAVA – NOVÉ  MESTO

Materiál na zasadnutie
Miestneho zastupiteľstva
dňa 12.6.2012

INFORMÁCIA 
o priebehu a výsledku rokovania so spoločnosťou OMEGA PLUS, s.r.o.

Materiál predkladá :					Materiál obsahuje :
Mgr. Marek Tettinger					1. Informáciu
hovorca						

JÚN    2012

História a aktuálny stav
Televízia Nové Mesto vysiela od 23. septembra 1996. Je lokálnou televíziou Mestskej časti Bratislava - Nové Mesto. Vysielanie technicky zabezpečuje spoločnosť Omega Plus s. r. o., ktorá má na vysielanie licenciu (Rozhodnutie Rady pre vysielanie a retransmisiu č. T/74/1996 zo dňa 11. 9. 1996 a T/74/RZL/62/2008 zo dňa 3. 6. 2008) platnú do 13. 9. 2020.
Televíziu je možné naladiť výlučne prostredníctvom káblových rozvodov UPC na vysielacom kanáli S 08 na väčšine územia mestskej časti Bratislava - Nové Mesto. Spoločnosť Omega Plus ani miestny úrad nedisponujú aktuálnymi dátami o tom, aká je sledovanosť Televízie Nové Mesto, ani koľko domácností na území mestskej časti využíva káblové rozvody UPC a môže tak televíziu sledovať.
TV Nové Mesto prináša informácie v podobe 30-minútovej moderovanej relácie s názvom Telemagazín a prostredníctvom videotextového vysielania s označením Infotext.
V zmluve so spoločnosťou Omega Plus bolo počas doby jej platnosti vypracovaných niekoľko dodatkov, ktoré sa týkali sumy, ktorou mestská časť prispieva na chod TV Nové Mesto. Na základe posledného dodatku číslo 6 z 1.1.2009 je spoločnosti Omega Plus poskytovaný príspevok 149 373 eur ročne. Samotná spoločnosť Omega Plus vo finančnej analýze prevádzky televíznej programovej služby TV Nové Mesto vyčíslila svoje náklady na 198 012 eur, pričom z vlastných zdrojov kryla náklady v objeme 48 639 eur. Zmluva mestskej časti neumožňuje kontrolovať oprávnenosť týchto nákladov. 
Priebeh a stav rokovaní
V priebehu minulého roka bola zo strany obyvateľov, ako aj zo strany poslancov Miestneho zastupiteľstva a členov Miestnej rady vznesená požiadavka na efektívnejšie vynakladanie finančných prostriedkov zo strany mestskej časti. Koncom roka boli tieto požiadavky okrem iného konkretizované aj v podobe požiadavky optimalizovať výdavky na chod Televízie Nové Mesto.
V novembri 2011 sa preto na pokyn starostu MČ Bratislava – Nové Mesto uskutočnila séria rokovaní zástupcov miestneho úradu s vedením spoločnosti Omega Plus s cieľom znížiť výdavky mestskej časti na prevádzku televízie bez toho, aby bola významným spôsobom znížená jej schopnosť informovať obyvateľov o aktuálnom dianí v mestskej časti. 
Na základe týchto rokovaní riaditeľka spoločnosti Ing. Jana Jagnešáková zaslala dve verzie cenovej ponuky na zabezpečenie programovej služby TV Nové Mesto na 114 450 eur ročne, respektíve 104 850 eur ročne. Obe ponuky počítali s významným skresaním rozsahu služieb, ktoré spoločnosť Omega Plus poskytuje v rámci prevádzky televízie. Pani Jagnešáková zároveň informovala, že v prípade zníženia plnenia zo strany mestskej časti budú v dodatku k platnej zmluve požadovať skrátenie výpovednej lehoty v zmluve zo súčasných šesť na tri mesiace. Argumentovala pritom obavami zo schopnosti spoločnosti Omega Plus zabezpečiť vysielanie pri zmene plnenia. Po opakovaných rokovaniach zástupcovia mestskej časti odmietli obe ponuky. Dôvodom bolo, že skresanie plnenia zo strany dodávateľa bolo väčšie než zníženie výdavkov zo strany mestskej časti. Pani Jagnešáková následne deklarovala, že spoločnosť Omega Plus nie je schopná predložiť inú ponuku, ktorá by zodpovedala požiadavkám mestskej časti.

Následne došlo k vypovedaniu zmluvy so spoločnosťou Omega Plus. Počas plynutia výpovednej lehoty prišla opätovná ponuka na rokovanie zo strany mestskej časti, ktorú zástupcovia Omega Plus akceptovali. Počas týchto rokovaní bola okrem iného na televíziu vznesená požiadavka, aby pre potreby mestskej časti uvoľnila reportáže na použitie v online prostredí (napr. web mestskej časti, sociálne siete) a predložila riešenie, ako zabezpečiť lepšiu distribúciu signálu televízie k väčšiemu počtu domácností v mestskej časti Bratislava – Nové Mesto. Rokovania v čase vypracovania tohto dokumentu pokračujú. Na základe doterajších zistení považujeme pokračovanie vysielania TV Nové Mesto zatiaľ najvýchodnejšie riešenie pri realizácie týchto podmienok:
-	zníženie nákladov na vysielanie bez zníženia jeho rozsahu, pričom z rozdielu pokryjeme aj náklady na Západoslovenskú TV,
-	zlepšenie dostupnosti signálu televízie prostredníctvom káblových operátorov a internetu.

Materiál bol prerokovaný na zasadnutí Miestnej rady mestskej časti Bratislava-Nové Mesto dňa 22. 5. 2012